Návrh na nariadenie Európskeho Parlamentu a Rady, ktorým sa mení a dopĺňa nariadenie (ES) č. 1924/2006 o výživových a zdravotných tvrdeniach o potravinách /* KOM/2007/0368 v konečnom znení - COD 2007/0128 */





[pic] | KOMISIA EURÓPSKYCH SPOLOČENSTIEV | Brusel, 28.6.2007 KOM(2007) 368 v konečnom znení 2007/0128 (COD) Návrh na NARIADENIE EURÓPSKEHO PARLAMENTU A RADY, ktorým sa mení a dopĺňa nariadenie (ES) č. 1924/2006 o výživových a zdravotných tvrdeniach o potravinách (predložený Komisiou) DÔVODOVÁ SPRÁVA Návrh pozostáva z dvoch zmien a doplnení článkov 14 a 28 nariadenia Európskeho parlamentu a Rady (ES) č. 1924/2006 o výživových a zdravotných tvrdeniach o potravinách. Jeho účelom je poskytnúť primerané prechodné obdobie pre zdravotné tvrdenia, ktoré odkazujú na vývoj a zdravie detí. Tieto tvrdenia, ako aj iné zdravotné a výživové tvrdenia, sa už na trhu Spoločenstva používajú. Výživové tvrdenia, ktoré sa v členských štátoch používali už pred 1. januárom 2006 v súlade s vnútroštátnymi ustanoveniami, ktoré sa na ne vzťahujú, a ktoré nie sú zahrnuté v prílohe k nariadeniu (ES) č. 1924/2006, sa môžu naďalej používať až do troch rokov od nadobudnutia účinnosti tohto nariadenia. Na zdravotné tvrdenia, ktoré sa nevzťahujú na vývoj a zdravie detí, sa tiež vzťahujú prechodné opatrenia, podrobne opísané v článku 28 ods. 5 a 6 tohto nariadenia. V nariadení (ES) č. 1924/2006 sa však nakoniec neplánuje podobné prechodné opatrenie v súvislosti s tvrdeniami vťahujúcimi sa na vývoj a zdravie detí. Táto situácia vznikla následkom rôznych zmien a doplnení tohto nariadenia prijatých počas procesu spolurozhodovania. S cieľom zabezpečiť lepšiu ochranu detí sa rozhodlo, že tvrdenia vzťahujúce sa na ich vývoj a zdravie sa budú posudzovať podľa toho istého režimu, ako je tvrdenie o znížení rizika ochorenia (povolenie). Táto zmena bola zavedená formou dvoch zmien a doplnení, ktoré predstavovali doplnenie slov „a tvrdenia, ktoré odkazujú na vývoj a zdravie detí“ do názvu článku 14 uvedeného nariadenia a jeho prvého odseku, ktorého predmetom sú tvrdenia o znížení rizika ochorenia. V dôsledku toho sa tvrdenia vzťahujúce sa na deti považujú za tvrdenia o riziku ochorenia, pre ktoré sa v uvedenom nariadení neuvádza žiadne prechodné obdobie, pretože v zmysle predpisov uplatňujúcich sa pre prijatím tohto nariadenia neboli povolené. Nedostatok prechodných opatrení súvisiacich s tvrdeniami, ktoré odkazujú na vývoj a zdravie detí, by naznačoval, že od uplatňovania uvedeného nariadenia (1. júla 2007) by sa nepovoľovalo používať tvrdenia pre produkty vyrobené po tomto dátume. Jediné súčasné prechodné opatrenie, ktoré sa vzťahuje na tvrdenia, ktoré odkazujú na vývoj a zdravie detí, je stanovené v článku 28 ods. 1. Týka sa produktov, ktoré budú uvedené na trh alebo označené pred 1. júlom 2007. Prechodné obdobie sa bude uplatňovať na produkty fyzicky sa nachádzajúce na regáloch alebo tie, ktoré sú už označené, no nie na produkty vyrobené a distribuované po tomto dátume. Keď sa minú zásoby, dôjde k prerušeniu trhu. Preto sa navrhuje, aby sa ustanovili prechodné opatrenia pre tvrdenia, ktoré odkazujú na vývoj a zdravie detí. Takýmto prechodným obdobím a procesom povoľovania pre tvrdenia, ktoré odkazujú na vývoj a zdravie detí, sa zabezpečí ochrana skupiny spotrebiteľov, pre ktorých sú určené, a hospodárskym prevádzkovateľom sa poskytne primeraný čas na zabezpečenie bezproblémového prechodu k súladu s ustanoveniami uvedeného nariadenia. Tento návrh nemá žiadny vplyv na rozpočet Európskeho spoločenstva. 2007/0128 (COD) Návrh na NARIADENIE EURÓPSKEHO PARLAMENTU A RADY, ktorým sa mení a dopĺňa nariadenie (ES) č. 1924/2006 o výživových a zdravotných tvrdeniach o potravinách EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 95, so zreteľom na návrh Komisie[1], so zreteľom na stanovisko Európskeho hospodárskeho a sociálneho výboru[2], so zreteľom na stanovisko Výboru regiónov[3], konajúc v súlade s postupom ustanoveným v článku 251 Zmluvy[4], keďže: 1. V nariadení Európskeho parlamentu a Rady (ES) č. 1924/2006 o výživových a zdravotných tvrdeniach o potravinách sa zavádzajú predpisy pre používanie tvrdení pri označovaní, prezentácii a propagácii potravín. 2. Zdravotné tvrdenia sú povolené len vtedy, ak sú v súlade so všeobecnými a osobitnými požiadavkami stanovenými v nariadení (ES) č. 1924/2006, a ak sú uvedené na zoznamoch Spoločenstva, týkajúcich sa povolených zdravotných tvrdení. Tieto zoznamy zdravotných tvrdení sa majú zaviesť podľa postupov uvedených v tomto nariadení. Následkom toho tieto zoznamy nebudú účinné 1. júla 2007, deň uplatňovania tohto nariadenia. 3. Z tohto dôvodu sa v nariadení (ES) 1924/2006 ustanovujú prechodné opatrenia pre zdravotné tvrdenia iné ako tie, ktoré odkazujú na zníženie rizika ochorenia a na vývoj a zdravie detí. 4. Pokiaľ ide o zdravotné tvrdenia, ktoré odkazujú na zníženie rizika ochorenia, nebolo potrebné prechodné opatrenie. Z dôvodu zákazu tvrdení, ktoré odkazujú na prevenciu, ošetrenie a liečbu ochorenia podľa smernice 2000/13/ES a zavedenia novej kategórie tvrdení, ktoré odkazujú na zníženie rizika ochorenia podľa nariadenia (ES) č. 1924/2006, produkty, na ktoré sa vzťahujú tieto tvrdenia, nemali byť na trhu Spoločenstva. 5. Kategória tvrdení, ktoré odkazujú na zníženie rizika ochorenia a na vývoj a zdravie detí bola zavedená vo veľmi neskorom štádiu postupu prijímania nariadenia (ES) č. 1924/2006 bez poskytnutia prechodných opatrení. Produkty, na ktoré sa tieto tvrdenia vzťahujú, sú však už prítomné na trhu Spoločenstva. 6. S cieľom zabrániť narušeniu trhu je preto vhodné, aby sa na tvrdenia, ktoré odkazujú na vývoj a zdravie detí, vzťahovali tie isté prechodné opatrenia, ako na ostatné zdravotné tvrdenia. 7. Nariadenie (ES) č. 1924/2006 by sa preto malo zodpovedajúcom spôsobom zmeniť a doplniť, PRIJALI TOTO NARIADENIE: Článok 1 Nariadenie (ES) č. 1924/2006 sa mení a dopĺňa takto: (1) V článku 14 sa odsek 1 nahrádza takto: „1. Bez ohľadu na článok 2 ods. 1 písm. b) smernice 2000/13/ES je možné uviesť nasledujúce tvrdenia, ak bolo v súlade s postupom ustanoveným v článkoch 15, 16, 17 a 19 tohto nariadenia povolené ich zahrnúť do zoznamu takýchto povolených tvrdení Spoločenstva spolu so všetkými nevyhnutnými podmienkami na používanie týchto tvrdení: a) tvrdenia o znížení rizika ochorenia; b) tvrdenia, ktoré odkazujú na vývoj a zdravie detí.“ (2) V článku 28 ods. 6 sa úvodná veta nahrádza týmto: „Iné zdravotné tvrdenia ako tie, ktoré sú uvedené v článku 13 ods. 1 písm. a) a v článku 14 ods. 1 písm. a), ktoré sa používajú v súlade s vnútroštátnymi ustanoveniami pred dňom nadobudnutia účinnosti tohto nariadenia, sa riadia týmto:“ Článok 2 Toto nariadenie nadobúda účinnosť 1. júla 2007. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Európsky parlament Za Radu predseda predseda [1] Ú. v. EÚ C […], […], s. […]. [2] Ú. v. EÚ C […], […], s. […]. [3] Ú. v. EÚ C […], […], s. […]. [4] Ú. v. EÚ C […], […], s. […].